
1 ယဟိဝၩအလူ လၩ့ဘၪ စဘအံရဲၫ အဖိၪခွၫ စဟိၫစံအၫ လၧယုဒၫ အစဎွၩလဖၪ, စအၧၭဇဲအၫ, စယိၥၫ့, စအၫဟဇၭ, ဒဲစဟ့ၭဇကဲအၫ အမုနံၩလဖၪ အထးဖၧၩ့, ဒဲလၧအံၫစရ့လၭ အစဎွၩ စယိအၭ အဖိၪခွၫ, စယ့ၫရဘိအၫ့ အမုနံၩလဖၪ အထးဖၧၩ့နီၪလီၫ. 2 ယဟိဝၩအလူ လၩ့ဘၪဆိၫ စဟိၫစံအၫ, ယဟိဝၩ စံၭစဟိၫစံအၫနီၪ, လ့ၩဘီၪ, မၩန့ နမၫ ဘၪဆဲၫ့ လၧဆၧလဲးဆၧဘျၪ, ဒဲဆၧလဲးဆၧဘျၪ အဖိၪလဖၪဆံၭ. အဂဲးဘဲၫယီၩ ခးနီၪ လၩ့မုလၩ့ဖၭ လၧယဟိဝၩတၭ, မၩ ဆၧလဲးဆၧဘျၪ ဒိၪမၬလီၫ. 3 အခိးမွဲ အဝ့ၫဒၪ လ့ၩဝ့ၫတၭ, မၩန့ ဒ့ၭဘလ့အံၫ့ အဖိၪမုၪ နးဂိမၧၫတၭ, အဝ့ၫနီၪ ဒၧၩ့ထၪ့တၭ, ဆီၫ့အီၪန့ အဖိၪခွၫ လၧအဝ့ၫ အဂးလီၫ. 4 ယဟိဝၩ စံၭအဝ့ၫ, ဖျိၬအမံၩ့ လၧယ့ၭစြအ့လၭဆံၭ. အဂဲးဘဲၫယီၩ အီၪဒံၭ လဆိဖိၪ တၭ, ယမိမၩဆၧၫ့ဆၧ လၧယ့ၭစြအ့လၭ အၥွံၪအဂး လၧစယံဟုၫအဂံၪ့ အဖၫ့ခိၪတၭ, ယမိဒုၭထုၬ အံၫစရ့လၭ အၡၩဂံၪ့ဖိၪ အဘၩ့အမုးလီၫ. 5 ဆၧမၩအၥၭ လၧမုလနံၩနီၪ, လၧယမိဘိၭခါခွံၬ အံၫစရ့လၭ အချံၪ လၧယ့ၭစြအ့လၭ အခိၪလီၩ့ဆူၭဖၧၩ့လီၫ. 6 ၦမုၪနီၪ ဒၧၩ့ထၪ့ဒီၭတၭ, အီၪဖျဲၪန့ဒီၭ အဖိၪမုၪလဂၩ လီၫ. ယဟိဝၩ စံၭအဝ့ၫ, ဖျိၬအမံၩ့ လၧလိၫရုၫဟၪမၫ ဆံၭ. အဂဲးဘဲၫယီၩ ယယၫ့ၥၭလၧၩ့ အံၫစရ့လၭ အၡၩဂံၪ့ဖိၪအ့ၬ. မွဲယမိဆိၬထၪ့ခွံၬ အဝ့ၫၥံၪ လူၬထူၬဆံၫ့ဘၩ့ လီၫ. 7 အ့ၪမွဲ ယုဒၫ အၡၩဂံၪ့ဖိၪနီၪ ယမိယၫ့ၥၭ အဝ့ၫၥံၪတၭ, ယမိထိးထဲၩ့တၩ့ထဲၩ့ အဝ့ၫၥံၪ လၧယဟိဝၩ အဝ့ၫၥံၪအယွၩတၭ; ယမိထိးထဲၩ့တၩ့ထဲၩ့ အဝ့ၫၥံၪ လၧချံၪ, လၧနၭ, လၧဆၧဒုၭၥုၭ, လၧကၥ့ၪ, လၧၦကၥ့ၪၥုၭဖိၪလဖၪနီၪ မွဲအ့ၬ. 8 ထီးၦမုၪနီၪ ထုၭဖၭ အနူ လၧနးလိၫရုၫဟၪမၫတၭ, ဒၧၩ့ထၪ့ဝ့ၫတၭ, အီၪဖျဲၪန့ အဖိၪခွၫလဂၩလီၫ. 9 တၭ ယဟိဝၩ စံၭဝ့ၫဒၪ, ဖျိၬအမံၩ့ လၧလိၫအၫ့မဲၫဆံၭ. အဂဲးဘဲၫယီၩ နၥံၪမွဲလၧၩ့ ယၡၩခမျၧးအ့ၬ. ဒဲယကဲၪလၧၩ့ ဆၧလၧနၥံၪ အဂးဆ့အ့ၬ. 10 လါနၫ့တၭ, ၦအံၫစရ့လၭဖိၪ မိမၩအၥၭ ဘဲၫ မၫဆမံၭအမ့ၭလဖၪ လၧၦတိၪ့ဝ့ၫ လၥ့ၪဘၪ, ဒဲဝံထၪ့နၬထၪ့ လၥ့ၪဘၪ အၥိၭနီၪတၭ, ဆၧမိမၩအၥၭ ထီးအလး လၧဆၧစံၭ အဝ့ၫၥံၪ, နၥံၪ လမွဲလၧၩ့ဘၪ ယၡၩခမျၧးနီၪ, ဆၧမိစံၭအဝ့ၫၥံၪ, နၥံၪမွဲ ယွၩ လၧအမၧၫ့ဝ့ၫ အဖိၪလီၫ. 11 ထီးနီၪလဖၧၫ့ ၦယုဒၫဖိၪၥံၪ, ဒဲၦအံၫစရ့လၭဖိၪၥံၪ မိအီၪကိၩ့အီၪကီၪ့ လစီၪ့ဎးတၭ, မိအီၪက့ၪ ဆၧအခိၪ လဂၩဎး လၧအဂးဒၪဝ့ၫတၭ, မိဂဲၫထၪ့ လၧခးလဘံၪ့ အဖၧၩ့နီၪလီၫ. အဂဲးဘဲၫယီၩ ယ့ၭစြအ့လၭ အမုလနံၩနီၪ မွဲအဒိၪလီၫ.

1 နၥံၪ စံၭနၥံၪ အထၧၫ့ဖုဝဲခွၫၥံၪ, အၫ့မဲၫ, ဒဲနၥံၪ အထၧၫ့ဖုဝဲမုၪၥံၪ, ရုၫဟၪမၫ, 2 ဂဲးလိၬတ့ၭလိၬ လၧနၥံၪအမိ တၭ, ဂဲးလိၬတ့ၭလိၬဆံၭ. အဂဲးဘဲၫယီၩ လမွဲလၧၩ့ဘၪ ယမၫ; ဒဲယမွဲလၧၩ့ အဝၩဆ့အ့ၬ. ဘဲၫၥိၭ အမိအီၪက့ၪခွံၬ အဆၧၥၭလဲးၥၭဘျၪ လၧအမ့ၬ, ဒဲအဆၧမၩမၪ ၦမၫၦဝၩ လၧအနူဆူၭဖၧၩ့နီၪလီၫ. 3 ယမိဒုၭအီၪဘိၪ့ ဘၪခိၬ အဝ့ၫ, ဒဲအီၪက့ၪ အဝ့ၫ ဘဲၫလၧမုလနံၩ လၧအအီၪဖျဲၪ, ဒဲမၩ အဝ့ၫ ဘဲၫၡါမုနၧၫ့ဖၫ အၥိၭ, ဒဲအီၪက့ၪ အဝ့ၫ ဘဲၫဂၪ့ခိၪ ဎဲၫ့ထၬ အၥိၭ, ဒဲမၩၥံၫ အဝ့ၫ လၧဆၧၥၭဝံ အၥၭ လၧထံၫလီၫ. 4 ယယၫ့ၥၭ အဖိၪအလံၩအ့ၬ. အဂဲးဘဲၫယီၩ မွဲဆၧလဲးဆၧဘျၪ အဖိၪလဖၪလီၫ. 5 အဂဲးဘဲၫယီၩ အဝ့ၫၥံၪအမိ မၩ ဆၧလဲးဆၧဘျၪတၭ, ၦလၧအဒၧၩ့ထၪ့ အဝ့ၫၥံၪနီၪ မၩ ဆၧမ့ၬမဲ အဆၧမၩလီၫ. အဂဲးဘဲၫယီၩ စံၭဝ့ၫဒၪ, ယမိလီၩ့ဖိၬ ၦလၧအအဲၪယၧၩ အခဲၫ့, လၧအဖ့ၪလၫ့ ယကိၪ, ဒဲယထံၫ, ယၥိၪအဆီၪ့, ဒဲယၥီၫကဘၩ့, ယၥိၪၥံၪချၪၥံၪ, ဒဲယစဘံၭထံၫလီၫ. 6 မၩအၥၭဘဲၫနီၪတၭ, ယိခွါ, ယမိမၩဘံၭထၬ နဖၧၩ့ၥၭ လၧဆၧဆူၪတၭ, ယမိမၩထၪ့ ဆၧအဒီၪ့ ဘဲၫၥိၭ အထီးဒၪန့ အဖၧၩ့ၥၭ လဂ့ၩ. 7 ၦမုၪနီၪ မိလီၩ့ဆီး ၦလၧအအဲၪဝ့ၫတၭ, မိချုၭန့ အဝ့ၫၥံၪအ့ၬ. မိအၪ့ဎၬဝ့ၫတၭ, ဒၪန့ဝ့ၫအ့ၬ. ထီးနီၪလဖၧၫ့ မိစံၭဝ့ၫ, ယမိလ့ၩဆၧတၭ, ထဲၩ့ထဲၩ့ လၧယဝၩအခၪ့ထံၭ လဂၩ အအီၪလီၫ. အဂဲးဘဲၫယီၩ အဆၧၫ့အထီနီၪ ဂ့ၩနဲၪ့ဒံၭ ဘိၩ့နဲၪ့ယီၩ လၧယဂးလီၫ. 8 တၭ ၦလၧအဖ့ၪလၫ့ ဘုၪၥံၪဂူၫၥံၪ, ဒဲစဘံၭထံၫ, ဒဲၥိၪၥံၪချၪၥံၪ, ဒဲမၩအၪထၪ့ အကျိၪၥံၪစ့ၩၥံၪ, ဒဲအထီၫ့ၥံၪလွ့ၫၥံၪ လၧအဝ့ၫၥံၪ တဲၩ့ဝဲၩဝ့ၫ လၧဘၫအလၭ အဆၧဂၩ့ဆၧဖၪ့ လဂၩနီၪ, မွဲယၧၩယီၩ, အဝ့ၫနီၪ ၥ့ၪယၫဝ့ၫ အ့ၬ. 9 မၩအၥၭဘဲၫနီၪတၭ, ယမိမၩန့ထဲၩ့ ယဘုၪၥံၪဂူၫၥံၪ ထီးအဆၧၫ့အထီဘၪ ဒဲယစဘံၭထံၫအၥၫ့ လၧအဘၪ အဆၧၫ့အထီနီၪတၭ, ယမိမၩန့ထဲၩ့ ယၥိၪအဆီၪ့, ဒဲယၥီၪကဘၩ့ လၧအအီၪနီၪမွဲ ဆၧလၧအကြၨၭမၩဘံၭယူၭ အဆၧအီၪဘိၪ့ အဂးလီၫ. 10 ဘိၩ့နဲၪ့ယီၩ ယမိဒုၭနဲၪ အမၩ ဆၧလဲးဆၧဘျၪ လၧၦလၧအအဲၪအဝ့ၫ အမ့ၬယၫတၭ, ၦမၩဖီၩ့မၩဖျ့ၭဝ့ၫ လၧယစူၪဖၧၩ့ နးဂၩအ့ၬ. 11 ယမိဒုၭထုၬ အဆၧၥုၪ့ဎွံၪၥၭယီၫ အမၩဘိၪ့အနံၩလဖၪ, အလၩၥံၫအနံၩလဖၪ, ဒဲအမးၥံၫအနံၩလဖၪ, ဒဲအဆၧအီၪကီၪ့ လၧဖၭနံၩဖၭၥၫ့ အဖၧၩ့ ထီးအလူၬ လီၫ. 12 ယမိမၩဂၭဂီၩ့ အစဘံၭမု, ဒဲအချိၪ့ဒိၩ့ လၧအစံၭ လၧအဂဲး, အယီၩ, မွဲယလံၩ့ယလဲၫ လၧၦလၧယအဲၪဝ့ၫလဖၪ ဖ့ၪလၫ့ဝ့ၫလီၫ. ယမိအီၪက့ၪ အဝ့ၫၥံၪ လၧၥံၪ့ လဝၩ့တၭ, ဆၧဖိၪဆၧဎါ လၧမံၩ့လၬကျၩနီၪ မိအၪ့ခွံၬ အဝ့ၫၥံၪလီၫ. 13 ယမိစ့ၩရၫ့ အဝ့ၫၥံၪ လၧဘၫအလၭၥံၪ အမုနံၩလဖၪ ထီးအဆူၭခဲၩ ဆၧနၧၫ့မၧၫ့ လၧအဂး, ဒဲကယၧၩ့အၥၭ လၧနါအခွၩ့, ဒဲမနံၬထၫ့မျါတၭ, ဖိၬ ၦလၧအအဲၪအဝ့ၫ အခဲၫ့တၭ, ၥၭနၪ့ယၧၩ, ယဟိဝၩ စံၭဝ့ၫဒၪ. 14 မွဲလါနၫ့ဘဲၫနီၪတၭ, ယိခွါ! ယမိအၪ့လွ့ၫ အဝ့ၫတၭ, ၥိၫ့ အဝ့ၫ လၧၡါမုနၧၫ့ဖၫ လါနၫ့တၭ, ယမိချဲၩ့ဆၧမုၬမုၬ လၧအဝ့ၫလီၫ. 15 ယမိဖ့ၪလၫ့ အဝ့ၫ လၧအစဘံၭမုအလး ထီးနီၪတၭ, ခိၪလီၩ့ဆူၭ အၫကီၫ လၧဆၧယိလါ အတရၫ့ အဂးတၭ, အဝ့ၫနီၪ မိၥံၫကျံၩဆၧ ထီးနီၪ ဘဲၫလၧအမုၪနၩ့ထၪ့ အမုနံၩလဖၪ အၥိၭ, ဒဲဘဲၫမုလနံၩ လၧအဂဲၫထၪ့ခွံၬ လၧခးအံဇံၭ အၥိၭနီၪလီၫ. 16 ယဟိဝၩ စံၭဝ့ၫဒၪ, ဆၧမိမၩအၥၭ လၧမုလနံၩနီၪ နမိကိၭယၧၩ, အံၡဲၫ တၭ, နမိကိၭလၧၩ့ယၧၩ, ဘၫအလဲၫအ့ၬ. 17 အဂဲးဘဲၫယီၩ ယမိမၩန့ထၪ့ခွံၬ ဘၫအလၭၥံၪ အမံၩ့ လၧအနိၭဖၧၩ့တၭ, ၦနၪ့ထၪ့ထဲၩ့လၧၩ့ အဝ့ၫၥံၪအမံၩ့အ့ၬ. 18 ဆၧလၧမုလနံၩနီၪ ယမိအုၩ့လၩ့ဆၧ လၧဆၧဖိၪဆၧဎါ လၧမံၩ့လၬကျၩ, ဒဲထိၪၥံၪလံၪၥံၪ လၧမူၭဖိၭဖၫ့, ဒဲလၧဆၧစွၩလဖၪ လၧဂၪ့ခိၪချိၫ့နီၪ လၧအဝ့ၫၥံၪ အဂးလီၫ. ယမိမၩဂၭဂီၩ့ခွံၬ ချံၪၥံၪဖျါၥံၪ, ဒဲနၭၥံၪဖၩ့ၥံၪ, ဒဲဆၧဒုၭၥုၭ တၭ အီၪက့ၪခွံၬဝ့ၫ လၧထံၫၥံၪခးၥံၪ အဖၧၩ့တၭ, ယမိဒုၭမံၫနၩ့ အဝ့ၫၥံၪ လၧဆၧဒိၭနဲၩ့အၥၭ အလးလီၫ. 19 ယမိအဲၪတၩ့နၧၩ လၧယဂး လၩ့ဆိၩလၩ့ကၠၪတၭ, ယမိအဲၪတၩ့နၧၩ လၧဆၧတီၩဆၧလီၩ့ အဖၧၩ့, ဒဲလၧဆၧစ့ၩရၫ့တီၩ အဖၧၩ့, ဒဲလၧဆၧအဲၪ အခိးအတၩ အဖၧၩ့, ဒဲလၧဆၧယၫ့ၥၭလဖၪ အဖၧၩ့, 20 မွဲမၬ, ယမိအဲၪတၩ့နၧၩ လၧဆၧမွဲဆၧတီၩ အဖၧၩ့တၭ, နမိၥ့ၪယၫ ယဟိဝၩ လီၫ. 21 ယဟိဝၩ စံၭဝ့ၫဒၪ, လၧမုလနံၩနီၪ ဆၧမိမၩအၥၭ လၧယမိစံၭဆၧၫ့ဆၧလီၫ; ယမိစံၭဆၧၫ့ မူၭခိၪတၭ, မူၭခိၪနီၪ မိစံၭဆၧၫ့ ဂၪ့ခိၪတၭ, 22 ဂၪ့ခိၪ မိစံၭဆၧၫ့ ဘုၪၥံၪဂူၫၥံၪ, ဒဲစဘံၭထံၫအၥၫ့ ဒဲၥိၪၥံၪချၪၥံၪတၭ, အဝ့ၫၥံၪ မိစံၭဆၧၫ့ ယ့ၭစြအ့လၭလီၫ. 23 ယမိဎွံၪ အဝ့ၫနီၪ လၧယဂး လၧထံၫၥံၪခးၥံၪ အဖၧၩ့, ယမိယၫ့ၥၭ ၦလၧယလယၫ့ၥၭဘၪဝ့ၫတၭ, ယမိစံၭ, ၦလၧအလမွဲဘၪ ယၡၩခမျၧး နီၪ, နမွဲ ယၡၩခမျၧးလီၫ. အဝ့ၫၥံၪ မိစံၭဝ့ၫ, ယယွၩဧ့! နီၪလီၫ.

1 ယဟိဝၩ စံၭယၧၩ, လ့ၩဒီၭ, အဲၪ ၦမုၪ လၧအထံၩအၥိၭ အဲၪဝ့ၫနီၪဆံၭ, လါနၫ့, မွဲၦအဲၪဘိၩ့အဝၩ, ဘဲၫယဟိဝၩ အဲၪ ၦအံၫစရ့လၭဖိၪ အၥိၭ, လၧအဝ့ၫၥံၪ ကၠၪအၥၭ လၧယွၩဂူၫဂၩလဖၪ အအီၪ, ဒဲအဲၪ စဘံၭၥၪ အကိၪပၪပဲၪနီၪလီၫ. 2 တၭ ယဎွ့ၩန့ အဝ့ၫ လၧစ့ၩ လဆံၫယဲဘံၪ့, ဒဲလၧဘုၪမုယီၩ လဟိမၧၫ; ဒဲဖိၭဖၫ့ ဟိမၧၫ လၧယဂး လီၫ. 3 တၭ ယစံၭ အဝ့ၫ နမိဘၪအီၪ လၧယဂး အၪနံၩအၪၥၫ့တၭ; နမၩဘၪ ဆၧလဲးဆၧဘျၪအ့ၬ. နကဲၪဘၪ ၦၡၩအဆၧ နးဂၩအ့ၬ. ယဝ့ၫဒၪယီၩ ယမိအီၪဆ့ လၧနဂးလီၫ. 4 အဂဲးဘဲၫယီၩ ၦအံၫစရ့လၭဖိၪ မိအီၪ အၪနံၩအၪၥၫ့ လၧအလအီၪဘၪ လၧအစဎွၩ, ဒဲလအီၪဘၪ လၧအၦဒိၪဖၭဒိၪ, ဒဲလအီၪဘၪ လၧဆၧလုထၪ့ဆၧ, ဒဲလအီၪဘၪ လၧဆၧဂၩ့ ဒဲလအီၪဘၪ လၧအ့ဖိၭ, ဒဲလအီၪဘၪ လၧတ့ၫရဖံၫ့နီၪလီၫ. 5 လၧခဲၫ့ထဲၩ့တၭ, ၦအံၫစရ့လၭဖိၪ မိထဲၩ့ထဲၩ့တၭ, မိအၪ့ဎၬ ယဟိဝၩ အဝ့ၫၥံၪအယွၩ ဒဲစဒၫဝံၭ အဝ့ၫၥံၪ အစဎွၩတၭ, မိၥၭမဲၪ ယဟိဝၩ ဒဲအဆၧဂ့ၩဆၧဘွၩ လၧမုနံၩ လၧခဲၫ့လဖၪ အဖၧၩ့လီၫ.

1 ခိၭနၪ ယဟိဝၩအလူဆံၭ; ၦအံၫစရ့လၭဖိၪၥံၪဧ့, အဂဲးဘဲၫယီၩ ယဟိဝၩ အီၪလၧဆၧဂဲးလိၬတ့ၭလိၬ လၧၦခးဖိၪၥံၪလီၫ. အဂဲးဘဲၫယီၩ ဆၧမွဲဆၧတီၩ မွဲဂ့ၩ, ဆၧအခိးအတၩ မွဲဂ့ၩ, ဆၧၥ့ၪယၫယွၩ မွဲဂ့ၩ, အီၪလၧခးဖၧၩ့နီၪအ့ၬ. 2 အီၪန့ၫ ဆိၪဆၧစံၭဆၧ, ဒဲဆၧချဲၩ့ဘျံၭချဲၩ့ဘျၪ ဒဲမၩၥံၫ ၦၡၩ, ဒဲအၪ့ဂူၪဆၧ, ဒဲအဲၪဘိၩ့မၫအဲၪဘိၩ့ဝၩ, ဘုၪ့ဖိးဆၧ, ဒဲဆၧၥွံၪဘၪ လၧဆၧၥွံၪလီၫ. 3 မၩအၥၭဘဲၫနီၪတၭ, ခးနီၪ မိၥုၪ့အုၭၥၭအုၭ, ဒဲကယဲ ၦလၧအအီၪဝ့ၫ လၧအဖၧၩ့ လဂၩလါလါ, အၥၭ မိလၩ့ဘဲၩ, ဒဲဆၧဖိၪဆၧဎါ လၧမံၩ့လၬကျၩဆ့, ဒဲထိၪၥံၪလံၪၥံၪ လၧဆၧဖိၭဖၫ့တၭ, ဆၧမိမၩန့ထၪ့ခွံၬဆ့ ဒ့ၪၥံၪယၪၥံၪ လၧမၫဆမံၭဖၧၩ့လီၫ. 4 မွဲလါနၫ့တၭ, မွဲၦၡၩ ထီးဂဲးလိၬတ့ၭလိၬ လၧၦၡၩ လဂ့ၩ. မွဲအထီးအၪ့ၥီၪ့ ၦဂူၫဂၩ လဂ့ၩ. အဂဲးဘဲၫယီၩ နၡၩခမျၧး မၩအၥၭ ဘဲၫၦလၧအဂဲးလိၬတ့ၭလိၬ လၧၦလုဆၧ အၥိၭနီၪလီၫ. 5 အခိးမွဲ နမိလၩ့ထံၩဖါ လၧမုဆၫလခီၫ, ဒဲမီၪ မိလၩ့ထံၩဖါဆ့ လၧနၥိၭ လၧမုနၩလခီၫတၭ, ယမိမၩဂၭဂီၩ့ နမိလီၫ. 6 မွဲဆၧၥ့ၪယၫ လအီၪဘၪ အကၠီၩ့တၭ, ယၡၩခမျၧး ဂၭဂီၩ့ဝ့ၫလီၫ. မွဲနခွံၬၡိၭ ဆၧၥ့ၪယၫ အကၠီၩ့တၭ, ယမိခွံၬၡိၭခွံၬနၧၩတၭ, နကဲၪလၧၩ့ ၦလုဆၧ လၧယဂးအ့ၬ. မွဲနၥၭနၪ့ ယဟိဝၩ အဆၧၥီၪ့ဆၧၥၫ့တၭ, ယမိၥၭနၪ့ နဖိၪနလံၩလီၫ. 7 န့ၫဎီၩ့ လၧအဆၧအၪထၪ့ အီၪဝ့ၫနီၪ, အဝ့ၫၥံၪ မၩမၪယၧၩ န့ၫနီၪၥိၭလီၫ. ယမိဒုၭကဲၪထၪ့ အလၩအဖၩ့ လၧဆၧမ့ၬမဲလီၫ. 8 အဝ့ၫၥံၪ အၪ့ ယၡၩခမျၧး အဆၧလုဆၧဒဲၩဘၭတၭ, ဘၪအၥၭ လၧၦမၩ ဆၧအၧၩ့လီၫ. 9 မၩအၥၭဘဲၫနီၪတၭ, ဆၧမိမၩအၥၭ ဘဲၫၦခမျၧး အၥိၭ, ၦလုဆၧမွဲ ဘဲၫနီၪအၥိၭလီၫ. ယမိစ့ၩရၫ့ အဝ့ၫၥံၪ လၧအဖၧၩ့ၥၭဒၪဝ့ၫလဖၪ အကၠီၩ့တၭ, ယမိဖ့ၪဆၧၫ့ထဲၩ့ အဝ့ၫၥံၪ လၧအမၩဆၧ အကၠီၩ့လီၫ. 10 အဂဲးဘဲၫယီၩ အဝ့ၫၥံၪ မိအၪ့ဆၧတၭ, လဘျဲၩအၪ့ဘၪနီၪ; မိမၩ ဆၧလဲးဆၧဘျၪတၭ, အၪထၪ့အ့ၬ. အဂဲးဘဲၫယီၩ အဝ့ၫၥံၪ စဲၪ့ဒၪ အဆၧယူၭယၪ့ယဟိဝၩ လီၫ. 11 ဆၧလဲးဆၧဘျၪ ဒဲစဘံၭထံၫ ဒဲစဘံၭထံၫအၥၫ့နီၪ မၩဂၭဂီၩ့ခွံၬ ၦအၥၭလီၫ. 12 ယၡၩခမျၧး အၪ့ဎၬ ဆၧကိၪ့ လၧအၥံၪ့လကုၭ, ဒဲအနိၪထိၭလဘီၩ့ ဒုၭနဲၪဆၧ လၧအဝ့ၫၥံၪလီၫ. အဂဲးဘဲၫယီၩ ဆၧလဲးဆၧဘျၪနီၪ ဒုၭမၪဘၪ အဝ့ၫၥံၪ ဒဲလၧအယွၩ အဖၫ့လၬနီၪ စဲၪ့ထၪ့ခွံၬ မၩ ဆၧလဲးဆၧဘျၪလီၫ. 13 အဝ့ၫၥံၪ လုထၪ့ဆၧ လၧခိၪလီၩ့ဒၩ့ခိၪတၭ, ဆူၭခဲၩ ဆၧနၧၫ့မၧၫ့ လၧဆၧစီၩ့ခိၪ အဒၩ့ခိၪ, ဒဲလၧၥံၪ့ထိၭဖၫ, ဒဲၥံၪ့လ့ၭဘန့ၫ, ဒဲဎီမုၪဖျဲၫ အဖၫ့လၬ နီၪလီၫ. အဂဲးဘဲၫယီၩ အလၩဒုၩနီၪ မုၬဝ့ၫလီၫ. မၩအၥၭဘဲၫနီၪတၭ, နၥံၪအဖိၪမုၪလဖၪ မၩ ဆၧလဲးဆၧဘျၪ, ဒဲနၥံၪအဒဲၪလဖၪ အဲၪဘိၩ့မၫ အဲၪဘိၩ့ဝၩလီၫ. 14 ထီးနၥံၪ အဖိၪမုၪလဖၪနီၪ မၩ ဆၧလဲးဆၧဘျၪ ဒဲနၥံၪအဒဲၪလဖၪ အဲၪဘိၩ့မၫ အဲၪဘိၩ့ဝၩတၭ, ယမိစ့ၩရၫ့ အဝ့ၫၥံၪ အ့ၬ. အဂဲးဘဲၫယီၩ အနၫ့ဆါဒၪဝ့ၫနီၪ ဂၭဖျိၭ လၧအ့ၭကံၪမုၪ အၥိၭတၭ, လုထၪ့ဆၧ လၧမဲၩဎွဲၩမုၪ အၥိၭလီၫ. မၩအၥၭဘဲၫနီၪတၭ, ၦလၧအနၪဆၧ လၥ့ၪဘၪနီၪ မိလၩ့ထံၩဖါဝ့ၫလီၫ. 15 နဝ့ၫဒၪ အံၫစရ့လၭဧ့, န အ့ၪမၩ ဆၧလဲးဆၧဘျၪ လါနၫ့တၭ, မွဲယုဒၫ အဆၧဒဲၩဘၭ ထီးအီၪ လဂ့ၩတၭ, မွဲမၬ, ထီးဂဲၫ လၧဂံလဂၫလၭ လဂ့ၩ. လ့ၩထၪ့ လၧဘ့ၭ၁အ့ဝံၫ့ လဂ့ၩ, ထီးနဆိၪလၩ့နၥၭတၭ, ထီးစံၭ, ယဟိဝၩ မၧၫ့ဝ့ၫနီၪ, လဂ့ၩ. 16 မွဲအံၫစရ့လၭ အီၪက့ၪကၪအၥၭ ဘဲၫချီမိ လၧအမၩကၪအၥၭ အၥိၭနီၪတၭ, ဘိၩ့နဲၪ့ယီၩ ယဟိဝၩ ဒုၭအၪ့ အဆၪ ဘဲၫ ၥိၪဖိၪ အၥိၭ လၧအလးဖၭလဲ အဖၧၩ့လီၫ. 17 အံဖြံၫ့နီၪ ဘုၭထၬယူၭ လၧအဆၧဂၩ့ဆၧဖၪ့ယူၭ, မၩဘူၭလဂ့ၩ, ဧီၪ. 18 ထီးအစဲၪ့ထၪ့ လၧဆၧအၪ့ဆၧအီၩတၭ, အဝ့ၫၥံၪ မၩ ဆၧလဲးဆၧဘျၪ, ဒဲအခိၪလဖၪ အဲၪ ဆၧမ့ၬမဲလီၫ. 19 လံၩ ဘီၪ့ထၪ့ အဝ့ၫၥံၪ လၧအဒံၭ အဖၧၩ့တၭ, အဝ့ၫၥံၪ မိမ့ၬမဲ လၧအလုထၪ့ဆၧ အကၠီၩ့လီၫ.

1 ၦလုဆၧၥံၪဧ့, ခိၭနၪ ဆၧယီၩဆံၭ. ဒဲအံၫစရ့လၭ အဂံၪ့ဖိၪၥံၪဧ့, ဒိၭနၥံၪအနါဆံၭ. ဒဲစဎွၩအဂံၪ့နီၪ, ဒိၭနနါဆ့ဆံၭ! အဂဲးဘဲၫယီၩ ဆၧစ့ၩရၫ့ဘၪ နၥံၪလီၫ. အဂဲးဘဲၫယီၩ နၥံၪမွဲ ဖျံၩခွၩ့ လၧမံဇပၫ အလီၩ့, ဒဲၡၬၥံၪ ဒၩလၩ့အၥၭ လၧတၫဘီၫ အလီၩ့လီၫ. 2 ၦလၧအၥၭဂၭဂီၩ့လဖၪနီၪ မၩၥံၫဆၧ နၭအၪလါကဲၪကၩလီၫ. ယမိအၪ့ၥီၪ့ အဝ့ၫၥံၪ ထီးအလူၬလီၫ. 3 ယၥ့ၪယၫ အံဖြံၫ့တၭ, အံၫစရ့လၭ အီၪကဒုၩ လၧယၧၩအ့ၬ; အဂဲးဘဲၫယီၩ ဘိၩ့နဲၪ့ယီၩ, အံဖြံၫ့ဧ့, နမၩ ဆၧလဲးဆၧဘျၪတၭ, အံၫစရ့လၭ စံၪစၪဝ့ၫလီၫ. 4 အဝ့ၫၥံၪ တဲၩ့ဝဲၩ အဆၧမၩ ဘဲၫၥိၭ အမိထဲၩ့ထဲၩ့ လၧအယွၩ အအီၪအ့ၬ. အဂဲးဘဲၫယီၩ မွဲအမၩ ဆၧလဲးဆၧဘျၪ အီၪဝ့ၫ လၧအဖၧၩ့တၭ, ဒူၩယၪ့ ယဟိဝၩ အ့ၬ. 5 မွဲမၬ, အံၫစရ့လၭ အၥၭထၪ့ထီၫနီၪ ထိးအၥၭ လၧအမ့ၬယၫလီၫ. အံၫစရ့လၭ ဒဲအံဖြံၫ့နီၪ မိလၩ့ထံၩဖါ လၧအဆၧဒဲၩဘၭ အကၠီၩ့တၭ, ယုဒၫ မိလၩ့ထံၩဖါဎုၬ လၧအဝ့ၫၥံၪ အၥိၭဆ့လီၫ. 6 အဝ့ၫၥံၪ မိလ့ၩဘၪဝ့ၫ ဒဲအၥိၪ ဒဲအဘ့ၪ ဒဲအချီလဖၪ ဘဲၫၥိၭ အမိအၪ့ဎၬ ယဟိဝၩ လါနၫ့တၭ, ဒၪန့ဝ့ၫအ့ၬ. အဝ့ၫဒၪ ၥုၭခွံၬအၥၭ လၧအဝ့ၫၥံၪ အအီၪလီၫ. 7 အဝ့ၫၥံၪ အၪ့လီၫန့ ဆၧထၫ့ဒုၪဒၩ ယဟိဝၩ လီၫ. အဂဲးဘဲၫယီၩ ထၪ့ဖိၪ ၦလခီၫဘၩ့မုးဖိၪလီၫ. ဘိၩ့နဲၪ့ယီၩ လၩလဘံၪ့ မိအၪ့ခွံၬ အဝ့ၫၥံၪ ဒဲအဂးလဖၪလီၫ. 8 အူၪထၪ့ ခွ့ၩ လၧဂံဘအၫ အဖၧၩ့, ဒဲခဲၫ လၧရၫမၫ အဖၧၩ့ဆံၭ; ကိၭၡၭထၪ့ ထီးဘ့ၭ၁အ့ဝံၫ့ အဖၧၩ့ဆံၭ. ဆၧအီၪဝ့ၫ လၧနလးခဲၫ့ ဘံၪ့ယမံၫ့ဧ့! 9 လၧဆၧအၪ့ၥီၪ့ အမုနံၩနီၪ အံဖြံၫ့ မိအီၪယူဝ့ၫလီၫ. ယဒုၭၥ့ၪယၫ ၦအံၫစရ့လၭ အဒီၪ့လဖၪ လၧဆၧမွဲဆၧတီၩလီၫ. 10 ယုဒၫ အၦဒိၪဖၭဒိၪလဖၪ မၩအၥၭ ဘဲၫၦလၧအၥုၭ ခးအနဲၩ့ထံၭ အဆၧနဲၪ့ အၥိၭနီၪလီၫ. ယမိဂါလၩ့ ယၥၭခဲၩထၪ့ လၧအဝ့ၫၥံၪ အလီၩ့ ဘဲၫထံၫ အၥိၭလီၫ. 11 အံဖြံၫ့နီၪ ဘၪ ဆၧမၩအၧၩ့ဝ့ၫ, ဂၭဂီၩ့ဝ့ၫ လၧဆၧစ့ၩရၫ့ အကၠီၩ့, အဂဲးဘဲၫယီၩ အဝ့ၫ လ့ၩဖိၬဒၪဆၧ လၧဆၧမၪလူၬနီၪ အခဲၫ့ လီၫ. 12 ယမၩယၥၭ ဘဲၫဆၧအဎါ လၧအံဖြံၫ့ အဂး, ဒဲဘဲၫ ဆၧအုၪဆၧကျၪ အၥိၭ လၧယုဒၫ အၡၩဂံၪ့ဖိၪ အဂး လီၫ. 13 အံဖြံၫ့နီၪ ဒၪဘၪ အဆၧဆၫ, ဒဲယုဒၫနီၪ အဖၧၩ့လးတၭ, ထီးနီၪလဖၧၫ့ အံဖြံၫ့ လ့ၩဝ့ၫ လၧၦအစံရအၫဖိၪ အအီၪတၭ, ယုဒၫ အၪ့မၧၫ့လၩ့ဆၧ လၧစဎွၩ လၧအဒုၭဆၧလီၫ. လါနၫ့တၭ, အဝ့ၫ မၩဘျၪထဲၩ့ နၥံၪ ၥ့ၪအ့ၬ. မၩဘျၪထဲၩ့ နၥံၪအဖၧၩ့လး ၥ့ၪအ့ၬ. 14 အဂဲးဘဲၫယီၩ ယမိအီၪလၧအံဖြံၫ့ အဂး ဘဲၫဆၬလၥၧၫ့ လဒုၩ အၥိၭ, ဒဲဘဲၫဆၬလၥၧၫ့ ၥၭဘၪ့ အၥိၭ လၧယုဒၫ အၡၩဂံၪ့ဖိၪ အဂးလီၫ. ယဝ့ၫဒၪ, ယၧၩဒၪလ့ၬ, ယမိအဲၪ့ၡၫ့လၩ့ခွံၬဆၧ, ဒဲစဲၪ့ထၪ့ခွံၬလီၫ. ယမိဆိၬထၪ့ဆၧတၭ ဆၧမၩဖီၩ့ဖျ့ၭဝ့ၫနီၪ အီၪအ့ၬ. 15 ယမိစဲၪ့ထၪ့တၭ, လ့ၩ လၧယလးဒၪယဝ့ၫ, ထီးအဝ့ၫၥံၪ ဘၪ ဆၧဒဲၩဘၭတၭ; ထီးနီၪလဖၧၫ့ အဝ့ၫၥံၪ မိအၪ့ဎၬ ယမ့ၬလီၫ. ထီးအဘၪ ဆၧခိဆၧဝီၩတၭ, မိအၪ့ဎၬ ယၧၩ ဂီၩဂီၩလီၫ.

1 မွဲ ပဂဲၫထဲၩ့ထဲၩ့ၡီၩ့ လၧယဟိဝၩ အအီၪဆံၭ. အဂဲးဘဲၫယီၩ အဝ့ၫဒၪ အဲၪ့ၡၫ့ယူၭ လါနၫ့ပၧၩတၭ, မိမၩဘျၪထဲၩ့ပၧၩလီၫ. ထး လါနၫ့ပၧၩတၭ မိဘီၪ့ဘံၭထၪ့ထဲၩ့ ပၧၩလီၫ. 2 နံၫနံၩအလးခဲၫ့နီၪ မိမၩမၧၫ့ထၪ့ထဲၩ့ပၧၩ လီၫ. ၥၧၫ့နံၩလနံၩနီၪ မိဒုၭဂဲထုၪ့ပၧၩတၭ, ပမိမၧၫ့ လၧအမ့ၬယၫလီၫ. 3 ထီးပ အ့ၪအၪ့ဂူၬမၩ ဘဲၫၥိၭ ပမိၥ့ၪယၫ ယဟိဝၩတၭ, ပမိၥ့ၪယၫ အဝ့ၫလီၫ. အလ့ၩဆၧနီၪ အီၪခၧၫ့ ဘဲၫမုဆဲၪ့ထၪ့ အၥိၭတၭ, မွဲမၬ, မိဂဲၫဘၪပၧၩ ဘဲၫ ဆၧဆၧၩ့ လၧခဲၫ့လဖၧၫ့, လၧအမၩဘၪစီၪ ဂၪ့ခိၪလီၫ. 4 အံဖြံၫ့ဧ့, ယမိမၩနၧၩ ဘဲၫၥ့ၪလဲၪ; ယုဒၫဧ့, ယမိမၩ နၧၩ ဘဲၫၥ့ၪလဲၪ; အဂဲးဘဲၫယီၩ နၥံၪအဆၧဂ့ၩ မၩအၥၭ ဘဲၫမုဂီၩ အဆၧအုၪ့ အၥိၭ, ဘဲၫဆၩ့ထံၫ လၧအဒံၩခွံၬဝ့ၫ လၧဂီၩဂီၩ အၥိၭနီၪလီၫ. 5 မၩအၥၭဘဲၫနီၪတၭ, ယခူၬလၩ့ယူၭ အဝ့ၫၥံၪ လၧမီၪလဖၪ, ဒဲမၩၥံၫဝ့ၫ လၧယနိၭ အဆၧချဲၩ့လဖၪလီၫ. နဆၧစ့ၩရၫ့နီၪ လ့ၩထၪ့ဆၧ ဘဲၫဆၧဖၩ့ အၥိၭနီၪလီၫ. 6 အဂဲးဘဲၫယီၩ ဘၪယၥၭ လၧဆၧအခိးအတၩ မွဲလၧဆၧလုထၪ့ဆၧနီၪအ့ၬ. ဘၪယၥၭ လၧဆၧၥ့ၪယၫယွၩ ဒိၪနဲၪ့ဒံၭ ဆၧလုမ့ၪလီၫ. 7 လါနၫ့တၭ အဝ့ၫၥံၪ မၩအၥၭ ဘဲၫၦၡၩ လၧအမၩဂၭဂီၩ့ ဆၧအုၩ့လၩ့ အၥိၭနီၪတၭ; ထီးနီၪ အၪ့လီၫ ဆၧထၫ့ဒၩယၧၩလီၫ. 8 ဂံလအၭနီၪ မွဲဒိၩ့ လဖျိၪ့ အီၪလၧၦလၧအမၩ ဆၧအၧၩ့ဘၪၥၭလိၪ လၧဆၧၥွံၪလီၫ. 9 ဘဲၫထမျၬလဒီၪ့ အီၪခိၭၥူၪဆၧ လၧၦၡၩလဂၩ အဂး အၥိၭနီၪ ၦလုဆၧလဒီၪ့ မွဲဘဲၫနီၪၥိၭလီၫ. မၩၥံၫ ၦၡၩ လၧအလ့ၩ လၧၡံကံၫ့ အဖၧၩ့ၥၭနီၪလီၫ. မွဲမၬ, အဝ့ၫၥံၪ ကိၪ့မၩ ဆၧလဲးဆၧဘျၪလီၫ. 10 ယဒၪဘၪ ဆၧအၧၩ့လၩ့လၭ ဒုၭၥၭမဲၪဆၧ လၧအံၫစရ့လၭ အဂံၪ့ဖၧၩ့လီၫ. အံဖြံၫ့ မၩ ဆၧလဲးဆၧဘျၪတၭ, အံၫစရ့လၭ ဘၪၥၭလိၪလီၫ. 11 ယုဒၫ ဧ့, ဆၧအီၪက့ၪဆ့ ဆၧကူၭ ဆၧလၧနဂးလီၫ.

1 ထီးယဒုၭဂဲၫထဲၩ့ထဲၩ့ယူၭ ယၡၩခမျၧး လၧအလ့ၩကဲၪဎီးနီၪ, ထီးယမၩဘျၪထဲၩ့ယူၭ အံၫစရ့လၭတၭ, ထီးနီၪလဖၧၫ့ အံဖြံၫ့ အဆၧဒဲၩဘၭ, ဒဲစမ့ရအၫ အဆၧမၩအၧၩ့နီၪ အီၪဖျီၪထၪ့ယူၭလီၫ. အဂဲးဘဲၫယီၩ အဝ့ၫၥံၪ ချဲၩ့ ဆၧအဘျံၭအဘျၪ; ဒဲၦအၪ့ဂူၪဆၧ ဂဲၫနုၬ, ဒဲထမျၬလဒီၪ့ အၪ့ဂူၬဆီၪ့ဆၧ လၧခီၫ့လီၫ. 2 တၭ အဝ့ၫၥံၪ ဆီၫ့မီၪ့ဆၧ လၧအၥၭခံဖၧၩ့ လၧယနၪ့ထၪ့ထဲၩ့ အဆၧအၧၩ့ ထီးအလူၬနီၪအ့ၬ. ဘိၩ့နဲၪ့ယီၩ အဝ့ၫၥံၪ အဆၧမၩလဖၪ အီၪဝၬဖီၩ့ အနၫ့ဆါၥံၪတၭ, အီၪဝ့ၫ လၧယမ့ၬယၫလီၫ. 3 ဆၧကိၪ့ၥူၪ ဎိၭလၩ့ ဆၧအၧၩ့ လၧနီးဖၧၩ့. အဝ့ၫၥံၪ ဒုၭၥၭထိၬ အစဎွၩ လၧအဆၧအၧၩ့, ဒဲၦဒိၪဖၭဒိၪလဖၪ လၧအဆၧချဲၩ့ဘျံၭချဲၩ့ဘျၪ လီၫ. 4 မွဲဝ့ၫ လၧၦအဲၪဘိၩ့မၫ အဲၪဘိၩ့ဝၩ ထီးအလူၬတၭ; မၩအၥၭ ဘဲၫဖံၫ့ချၪဖၧၩ့ လၧၦဎူကိၪနီၪ မၩခိထၪ့ဝ့ၫ အၥိၭ; လၧအမၩခိထၪ့ဆၧနီၪ အဝ့ၫဒၪ အီၪထီဝ့ၫ လၧအဘံၭ ကိၪၥံၫ့ဆ့ၬ ထီးလၧမံၪဖၭထၪ့ဝ့ၫလီၫ. 5 လၧပစဎွၩ အမုလနံၩနီၪ ၦဒိၪဖၭဒိၪ ဆၫဝ့ၫ လၧစဘံၭထံၫ လီၫ. စဎွၩ ယူၬထၪ့ဎုၬ အစူၪ လၧၦဒုၪဒွ့ၪဆၧလီၫ. 6 အဂဲးဘဲၫယီၩ အဝ့ၫၥံၪ ၥုၭဘူၭအၥၭ အီၪလၧအၥၭ ဘဲၫ ဖံၫ့ချၪဖၧၩ့ အၥိၭနီၪ လါနၫ့တၭ, အဝ့ၫၥံၪ အီၪခိၭၥူၪဆၧ တၭ; အၡၩဎူကိၪလဂၩ မံၫဝ့ၫ ၥၫ့နၩချီၩ့လီၫ. မုဆဲၪ့ထၪ့နီၪ ခဲၩထၪ့ဝ့ၫ ဘဲၫမ့ၪလၪ အၥိၭနီၪလီၫ. 7 အဝ့ၫၥံၪ ထီးအလူၬနီၪ ခိဝ့ၫ ဘဲၫဖံၫ့ချၪဖၧၩ့ အၥိၭတၭ, အၪ့ခွံၬ အၡၩစ့ၩရၫ့ခွးလဖၪတၭ; အဝ့ၫၥံၪ အစဎွၩ လၩ့ထ့ၬဝ့ၫ ထီးအလူၬယူၭလီၫ. ၦကိၭထၪ့ယၧၩယီၩ အီၪလၧအကျၩ နးဂၩအ့ၬ. 8 အံဖြံၫ့ မၩဎုၬအၥၭ လၧၦဆၨၩလဖၪလီၫ. အံဖြံၫ့မွဲ ကိၪပၪပဲၪ ဆၧမၩကဒၩထဲၩ့ဝ့ၫအ့ၬ. 9 ၦလခီၫဘၩ့မုးဖိၪ အၪ့ခွံၬ အဂဲးအဘၭ လါနၫ့တၭ, အဝ့ၫဒၪ ၥ့ၪယၫဝ့ၫ အ့ၬ. ခိၪၥူၫဘွၩ ခုးဘီၩ့ခုးဘီၩ့ လၧအခိၪဎွံၪ အလီၩ့ လါနၫ့တၭ, ၥ့ၪယၫဝ့ၫအ့ၬ. 10 အံၫစရ့လၭ အၥၭထၪ့ထီၫနီၪ ထိးအၥၭ လၧအမ့ၬယၫ လါနၫ့တၭ, ကၠၪအၥၭ လၧယဟိဝၩ အဝ့ၫၥံၪအယွၩ အအီၪအ့ၬ. လၧဆၧထီးအလူၬနီၪ အကၠီၩ့ အၪ့ဎၬ အဝ့ၫအ့ၬ. 11 အံဖြံၫ့ မၩအၥၭ ဘဲၫထိၪလွံလဘံၪ့ အၥိၭ လၧအၥၭလဖၭဘၪ, လၧအၥၭ လအီၪဘၪ အၥိၭလီၫ. ကိၭထၪ့ လၧခးအံဇံၭ, လ့ၩဝ့ၫ လၧအစံရအၫ အအီၪလီၫ. 12 ထီးအဝ့ၫၥံၪ လ့ၩဆၧတၭ, ယမိခွံၬ ယၡၬ လၧအဖၫ့ခိၪ, ယမိထုၭလၩ့ အဝ့ၫၥံၪ ဘဲၫ ဆၧဖိၭဖၫ့ အထိၪၥံၪလံၪၥံၪ အၥိၭနီၪလီၫ. ယမိအၪ့ၥီၪ့ အဝ့ၫၥံၪ ဘဲၫအဆၧအီၪကီၪ့ နါဂၧၫ့ဝ့ၫ အၥိၭနီၪလီၫ. 13 အဝ့ၫၥံၪနီၪ ဘၪအၡၪ့ဖီၩ! အဂဲးဘဲၫယီၩ, စဲၪ့ထၪ့ခွံၬဝ့ၫ လၧယအီၪလီၫ. မွဲအဘၪ ဆၧမၩဂၭဂီၩ့ဝ့ၫဆံၭ. အဂဲးဘဲၫယီၩ မၩမၪဘၪယၧၩလီၫ. ၦလၧအဎွ့ၩန့ထဲၩ့အဝ့ၫမွဲ ယၧၩ လါနၫ့တၭ, ချဲၩ့ဘျံၭချဲၩ့ဘျၪဆၧ လၧယဂဲး လီၫ. 14 အဝ့ၫၥံၪ လကိၭထၪ့ဘၪယၧၩ လၧအၥၭနီၪ, အ့ၪမွဲ အိၩ့ယိၩ့ဆၧ လၧအလးမံၫဖၧၩ့လီၫ. အီၪကိၩ့အီၪကီၪ့ လၧဘုၪၥံၪဂူၫၥံၪ ဒဲစဘံၭထံၫအၥၫ့ အဂးတၭ, ပိၩ့ထၪ့ ယၧၩလီၫ. 15 ယအၪ့ၥီၪ့ အဝ့ၫၥံၪ ဒဲမၩဆီၪ့ထၪ့ အစူၪဒူၪ လါနၫ့တၭ, ကိၪ့ထၪ့ ဆၧအၧၩ့ထၫ့ဒၩယၧၩလီၫ. 16 ကၠၪအၥၭ လါနၫ့တၭ, မွဲလၧၦထီၫထုၬလဂၩ အအီၪအ့ၬ. မၩအၥၭ ဘဲၫချံၪအၪ့လီၫဆၧ လဘံၪ့ အၥိၭနီၪလီၫ. အဝ့ၫၥံၪ အၦဒိၪဖၭဒိၪလဖၪ မိလၩ့ထံၩဖါ လၧနၭၥံၪဖၩ့ၥံၪ လၧအချဲၩ့ဆၧ လၧအၥၭထၪ့ အကၠီၩ့လီၫ. အနီၪမိ ကဲၪထၪ့ အဆၧဒုၪဒွ့ၪအလး လၧခးအံဇံၭ အဖၧၩ့လီၫ.

1 အီၪက့ၪ ခွ့ၩ လၧနနိၭနီၪဘီၪ. အဝ့ၫ မိဂဲၫ ဘဲၫလံၬကျီၫ့ကျီၫ့ အၥိၭ ထၫ့ဒုၪဒၩ ယဟိဝၩအဂံၪ့, အဂဲးဘဲၫယီၩ အဝ့ၫၥံၪ မၩဂၭဂီၩ့ ယဆၧအုၩ့လၩ့, ဒဲလၨၪခၫ့ဖၬ ယဆၧၥီၪ့ဆၧၥၫ့လီၫ. 2 အံၫစရ့လၭ မိကိၭထၪ့ယၧၩ, ယယွၩဧ့, ပၥ့ၪယၫနၧၩလီၫ. 3 အံၫစရ့လၭ ခွံၬၡိၭယူၭ ဆၧအဂ့ၩလီၫ. တၭ ဆၧအဒုၪအဒၩ မိလီၩ့ဆီးဝ့ၫလီၫ. 4 အဝ့ၫၥံၪ အီၪက့ၪလၩ့ယူၭ စဎွၩ လါနၫ့တၭ, မွဲလၧၩ့ယၧၩ အ့ၬ. အီၪက့ၪလၩ့ ၦဒိၪဖၭဒိၪ လါနၫ့တၭ, ယၥ့ၪယၫ အဝ့ၫၥံၪအ့ၬ. တဲၩ့ ဆၧဂၩ့လဖၪ လၧအစ့ၩ, ဒဲအထီၫ့ ဘဲၫၥိၭ အမိဘၪ ဆၧဒၪ့ထ့ၬခွံၬဝ့ၫလီၫ. 5 စမ့ရအၫဧ့, နချီဖိၪလဒုၩနီၪမွဲ ဆၧၥၭလိၪလီၫ. ယၥၭခဲၩထၪ့ ဘၪ အဝ့ၫၥံၪလီၫ. မိအီၪ ထီးဆၧအီၪက့ၪ ဆၧဒဲၩဘၭ လၧအလီၩ့ အလးလအီၪဘၪ ဆံၭယံၬလဲၪ. 6 အဂဲးဘဲၫယီၩ ဂဲၫဖိးလၧအံၫစရ့လၭလီၫ. ၦလဲၬ၁မါ မၩဝ့ၫတၭ, မွဲယွၩအ့ၬ. မွဲမၬ, စမ့ရအၫအချီဖိၪ မိကဲၪထၪ့ မ့ၪလၪလီၫ. 7 မွဲအဎွံၪလံၩတၭ, မိကူၭ လံၩ၁ဝံၭလီၫ. ဘုၪအဘီၩ့န့အ့ၬ. ဆၧမဲၪထၪ့ၥၪထၪ့ အချံၪအၥၪအ့ၬ. အ့ၪၥၪထၪ့ လါနၫ့တၭ, ၦလခီၫဘၩ့မုးဖိၪ မိယုလၩ့ခွံၬဝ့ၫလီၫ. 8 ဆၧယုလၩ့ခွံၬ အံၫစရ့လၭလီၫ. ဘိၩ့နဲၪ့ယီၩ အီၪဝ့ၫလၧၦဆၨၩလဖၪ အကျၩ ဘဲၫဖၧၩ့ လၧအလဘၪဘၪ ဆၧအၥၭ အၥိၭနီၪလီၫ. 9 အဂဲးဘဲၫယီၩ အဝ့ၫၥံၪ လ့ၩထၪ့ဝ့ၫ လၧအစံရအၫ အဖၧၩ့ ဘဲၫကၥ့ၪယီၩ့မံၩ့ အီၪလဒုၩဎး အၥိၭနီၪလီၫ. အံဖြံၫ့နီၪ ဖ့ၪလၫ့ ဆၧအဲၪအလံၩ့အလဲၫလီၫ. 10 မွဲမၬ, အ့ၪဒိၭအၪ့လံၩ့အၥၭ လၧၦဆၨၩလဖၪ အကျၩ လါနၫ့တၭ, ဘိၩ့နဲၪ့ယီၩ ယအၪ့ထုၫ့ကီၪ့ အဝ့ၫၥံၪ, လဆိဖိၪနီၪ အဝ့ၫၥံၪ မိဘၪ ဆၧခိဆၧဝီၩ လၧၦဒိၪဖၭဒိၪ အစဎွၩ အၪ့ကံၩ့အခီၫ့ အကၠီၩ့လီၫ. 11 ထီး အံဖြံၫ့ မၩထၪ့ ဆၧလုလး အၪဖျိၪ့ လၧဆၧဒဲၩဘၭ အဂး တၭ, ဆၧလုလးလဖၪနီၪ ကဲၪ ဆၧဒဲၩဘၭ လၧအဂးလီၫ. 12 ယကွ့ၭန့ အဝ့ၫ လၧယဆၧၥီၪ့ဆၧၥၫ့ အၪမံၩ့ လါနၫ့တၭ, အီၪက့ၪဝ့ၫ ဘဲၫၦလခီၫဘၩ့မုးဖိၪ အဆၧ အၥိၭလီၫ. 13 ဆၧလၧဆၧလု လၧၦမၩဘိၪ့ယၧၩနီၪ, ၦလုထၪ့ဆၧယၪ တၭ, အၪ့ဝ့ၫလီၫ. ယဟိဝၩ ထိးဆၧၫ့ဝ့ၫအ့ၬ. ဘိၩ့နဲၪ့ယီၩ အဝ့ၫဒၪ မိနၪ့ထၪ့ထဲၩ့ အဝ့ၫၥံၪ အဆၧအၧၩ့, ဒဲစ့ၩရၫ့ အဝ့ၫၥံၪ အဆၧဒဲၩဘၭလီၫ. အဝ့ၫၥံၪ မိထဲၩ့ထဲၩ့ လၧခးအံဇံၭ အဖၧၩ့လီၫ. 14 အဂဲးဘဲၫယီၩ အံၫစရ့လၭ ၥၭနၪ့ ၦလၧအတဲၩ့လၩ့ဝ့ၫ လဂၩတၭ, မၩထၪ့ ဆၧဂၩ့အဂံၪ့လဖၪတၭ, ယုဒၫ မၩအၪထၪ့ ဒိၩ့ အီၪလၧအခိၪဒၧၩ့ လီၫ. မၩအၥၭဘဲၫနီၪတၭ, ယမိအၪ့မၧၫ့လၩ့ မ့ၪ လၧအဒိၩ့လဖၪ အဖၧၩ့တၭ, မိအၪ့ခွံၬ အနီးလဖၪလီၫ.

ဟိၫစံအၫ Hosea 9

1 အံၫစရ့လၭဧ့, ၥၭထိၬ လၧဆၧမုၬလၩဒိၪ ဘဲၫၦဆၨၩလဖၪ အၥိၭနီၪ လဂ့ၩ, အဂဲးဘဲၫယီၩ နစဲၪ့ခွံၬ လၧနယွၩ အအီၪတၭ, မၩ ဆၧလဲးဆၧဘျၪ, နအဲၪ ဆၧအလံၩ့အလဲၫ လၧကယဲ ခရဲးဖၧၩ့ ထီးအလူၬလီၫ. 2 ခရဲး မွဲဂ့ၩ, ဘံၭစဘံၭၥၪအလး မွဲဂ့ၩ, ဒုၭအၪ့ အဝ့ၫၥံၪအ့ၬ. တၭ စဘံၭထံၫအၥၫ့ မိလူၬခွံၬ လၧအဂးလီၫ. 3 အဝ့ၫၥံၪ အီၪဘၪ လၧယဟိဝၩ အခးဖၧၩ့အ့ၬ. အ့ၪမွဲ အံဖြံၫ့ မိထဲၩ့ထဲၩ့ဝ့ၫ လၧခးအံဇံၭ အဖၧၩ့တၭ, မိအၪ့ ဆၧလဆံၫ့ဘၪ လၧအစံရအၫ အဖၧၩ့လီၫ. 4 အဝ့ၫၥံၪ ဂါလၩ့ စဘံၭထံၫ လၧယဟိဝၩ အဂးအ့ၬ. ဒဲအဆၧလုလဖၪနီၪ ဘၪအၥၭအ့ၬ. မိကဲၪထၪ့ လၧအဝ့ၫၥံၪ အဂး ဘဲၫၦၥုၪ့အုၭၥၭအုၭ အကိၪ အၥိၭနီၪလီၫ. ကယဲ ၦလၧအအၪ့ဝ့ၫ လဂၩလါလါနီၪ မိကဲၪထၪ့ ဆၧလဆံၫ့ဘၪ; အဂဲးဘဲၫယီၩ အဝ့ၫၥံၪအကိၪ အီၪဝ့ၫ လၧအနၫ့ဆါၥံၪ အဂးဒၪဝ့ၫ ဂဲၫနုၬဘၪ လၧယဟိဝၩ အဂံၪ့ဖၧၩ့အ့ၬ. 5 ဆၧအီၪကီၪ့ အမုလနံၩ, ယဟိဝၩ မၩဘိၪ့အမုလနံၩ အထးဖၧၩ့နီၪ, မွဲနၥံၪ မိမၩ ဘဲၫၥ့ၪလဲၪ. 6 အဂဲးဘဲၫယီၩ, ယိခွါ, အဝ့ၫၥံၪ စဲၪ့ထၪ့ခွံၬဝ့ၫ လၧဆၧမၩဂၭဂီၩ့ အမ့ၬယၫလီၫ. ခးအံဇံၭ မိအၪ့ထုၫ့ကီၪ့ အဝ့ၫၥံၪ, မံၪ့ဖံၭ မိခုၪ့လၩ့ဘၧၩ့ခွံၬ အဝ့ၫၥံၪလီၫ. လၭဆၫၥံၪ မိထၪ့မၩလုၬဘံၭ အစူၪလးအခၪ့ခိၪ စ့ၩ လၧအၥၭကွံၩဝ့ၫ, ဆၧဆူၪဆၧမဲၪ မိအီၪဝ့ၫ လၧအတဲၩဖၧၩ့လီၫ. 7 စ့ၩရၫ့ဆၧ အမုနံၩလဖၪ ဘၪယူၭ, ဆၧဖ့ၪဆၧၫ့ထဲၩ့ ဆၧအမုနံၩလဖၪ ဘၪယူၭ. အံၫစရ့လၭ မိၥ့ၪယၫဝ့ၫလီၫ. မီၪၥံၪမွဲ ၦဂီၩ့ဖိၪ, ၦအီၪလၧၥၭနီၪ မွဲၦအဖျု လၧဆၧအၧၩ့ အၪမံၩ့ အကၠီၩ့, ဒဲလၧဆၧထိၪဂဲၩၥၭထၪ့မွဲ အဒိၪအကၠီၩ့လီၫ. 8 အံဖြံၫ့ ယိလါ ဆၧမၩဆၧၩ့ လၧယယွၩ အအီၪလီၫ. မီၪနီၪ မွဲၦဒိၭထိၪလဂၩ အဖျံၩခွၩ့ လၧအဖၧၩ့ၥၭ ထီးအလူၬ အဖၧၩ့တၭ, ထိၪဂဲၩ ဆၧၥၭထၪ့အလး လၧအယွၩ အဂံၪ့ဖၧၩ့လီၫ. 9 အဝ့ၫၥံၪ မၩဘၪၥၭလိၪအၥၭ လၧအဒိၪအယိၬ ဘဲၫလၧဂံဘအၫ အမုနံၩလဖၪ အၥိၭနီၪလီၫ. အဝ့ၫဒၪ မိနၪ့ထၪ့ထဲၩ့ အဝ့ၫၥံၪ အဆၧအၧၩ့, မိစ့ၩရၫ့ အဝ့ၫၥံၪ အဆၧဒဲၩဘၭ လီၫ. 10 ယဒၪန့ အံၫစရ့လၭ ဘဲၫစဘံၭၥၪ လၧၡါမုနၧၫ့ဖၫ အၥိၭနီၪ, ယအီၪက့ၪ နၥံၪအဖါ ဘဲၫချိၪ့ဒိၩ့ၥၪ မံၫ့ဆိၫ လၧၥံၪ့ချိၪ့ဒိၩ့ ၥၪထၪ့ဆိၫ အၥိၭနီၪလီၫ. အ့ၪမွဲ အဝ့ၫၥံၪ လ့ၩ လၧဘၫအလၭဖံအီၫ အအီၪ, ဒဲမၩလၩ့ဖၭအၥၭ လၧဆၧမ့ၬမဲအလး အဂးတၭ, ကဲၪထၪ့ ဆၧၥၭလိၪအလးနီၪ, ဘဲၫဆၧလၧအအဲၪဝ့ၫ အၥိၭလီၫ. 11 ဆၧလၧအံဖြံၫ့နီၪ အလၩအဖၩ့ မိယူၩထၪ့ခွံၬ ဘဲၫထိၪလဘံၪ့ အၥိၭနီၪလီၫ. ဆၧအီၪဖျဲၪ နးစီၪ့အ့ၬ; ဆၧဒၧၩ့အလး အီၪအ့ၬ; ဆၧဒၧၩ့ထၪ့ဝ့ၫ အီၪအ့ၬ. 12 အ့ၪအၪ့လု အဖိၪအလံၩ လါနၫ့တၭ, ယမိမၩဂၭဂီၩ့ခွံၬ အဝ့ၫၥံၪ လၧၦၡၩကျၩတၭ; ထီးယ အ့ၪစဲၪ့ထၪ့ခွံၬ လၧအအီၪတၭ, မွဲမၬ, မိဘၪအၡၪ့လီၫ. 13 ယဒၪ အံဖြံၫ့ ဘဲၫဒိၩ့ တဲအၫ အၥိၭနီၪ ၥုၪ့လၩ့အၥၭ လၧအလးမုၬလီၫ. လါနၫ့တၭ, အံဖြံၫ့ မိဂဲၫဆိၬထၪ့ အဖိၪအလံၩ လၧၦမၩၥံၫၦၡၩ အအီၪလီၫ. 14 ယဟိဝၩဧ့, ဖ့ၪဆၧ လၧအဝ့ၫၥံၪဆံၭ. နမိဖ့ၪလၫ့ ဆၧနီၪလမံၩ့လဲၪ. ဖ့ၪလၫ့ အဝ့ၫၥံၪ လၧဒၧၩ့ လၩ့ဂူၭလၩ့ဎွံၪ ဒဲနူ လၧအခၩနူထံၫဆံၭ. 15 အဆၧအၧၩ့ ထီးအလူၬနီၪ အီၪဝ့ၫ လၧဂံလဂၫလၭ အဖၧၩ့လီၫ. မွဲမၬ, ယၥၭဂဲၫ့ယူၭ အဝ့ၫၥံၪ ထီးနီၪလီၫ. ယမိနၫ့ထၪ့ခွံၬဝ့ၫ လၧယဂံၪ့ဖၧၩ့ လၧအမၩ ဆၧအၧၩ့ အကၠီၩ့, ယအဲၪလၧၩ့ အဝ့ၫၥံၪအ့ၬ. အၦဒိၪဖၭဒိၪလဖၪမွဲ ၦပိၩ့ထၪ့ဆၧ ထီးအလူၬလီၫ. 16 အံဖြံၫ့ ဘၪ ဆၧဖ့ၬခွံၬဝ့ၫ, အဝံ ဎဲၫ့ထၪ့ခွံၬ, ၥၪထၪ့ ဆၧၥၪ အ့ၬ. အ့ၪထၪ့ဖိၪ လါနၫ့တၭ, ယမိမၩၥံၫ ဆၧဘၪဆဲၫ့ လၧအဒၧၩ့လး လၧအအဲၪဝ့ၫလီၫ. 17 ယယွၩ မိခွံၬၡိၭခွံၬ အဝ့ၫၥံၪ, အဂဲးဘဲၫယီၩ ခိၭနၪ အလူအ့ၬ. တၭ အဝ့ၫၥံၪ မိကဲၪထၪ့ ၦဂၭဝံၩ့ဝၩ့ဆၧ လၧၦဆၨၩလဖၪ အကျၩလီၫ.

1 အံၫစရ့လၭမွဲ စဘံၭမုလမု လၧအထဲၩ့ထၪ့ အၪအၪလ့ၬ, ၥၪထၪ့ ဆၧၥၪလီၫ. ဘဲၫဆၧၥၪခမျၧး အၪထၪ့ အၥိၭနီၪ မၩအၪထၪ့ အဆၧလုလးလီၫ. ဘဲၫအခးဂ့ၩဝ့ၫ အၥိၭနီၪ တဲၩ့ ဆၧဂၩ့အဂ့ၩလဖၪလီၫ. 2 အဝ့ၫၥံၪအၥၭ ဂံၩ့ဂၩ့ဝ့ၫတၭ; ဘိၩ့နဲၪ့ယီၩ မိဘၪ ဆၧစ့ၩရၫ့ဝ့ၫလီၫ. ဆၧမိမၩလၩ့ဎီး အဆၧလုလးလဖၪနီၪ, မိမၩဂၭဂီၩ့ ဆၧဂၩ့လဖၪဆ့လီၫ. 3 မွဲမၬ, ဘိၩ့နဲၪ့ယီၩ အဝ့ၫၥံၪ မိစံၭဝ့ၫ, ပစဎွၩ အီၪအ့ၬ. အဂဲးဘဲၫယီၩ ပၥၭမဲၪ ယဟိဝၩအ့ၬ. မၩအၥၭဘဲၫနီၪတၭ, စဎွၩ မၩဆၧ လၧပဂး မိၥ့ၪ လမံၩ့မံၩ့လဲၪ. 4 အဝ့ၫၥံၪ ချဲၩ့ဆၧတၭ, ဆိၪလၩ့အၥၭ ချဲၩ့ဘျံၭချဲၩ့ဘျၪဆၧတၭ, မၩဂၭဂီၩ့ အအုၩ့လၩ့ဆၧနီၪ; ဆၧစ့ၩရၫ့ မဲၪထၪ့ ဘဲၫနၪ့ၥံၪမံၩ့ၥံၪ လၧဂၪ့ခိၪဝၩ့ အကၠီၪ့ဖၧၩ့ အၥိၭနီၪလီၫ. 5 ၦစမ့ရအၫဖိၪ မိၥၭမဲၪဆၧ လၧဘ့ၭ၁အ့ဝံၫ့ အချီဖိၪလဖၪ အကၠီၩ့လီၫ. အဂဲးဘဲၫယီၩ ၦၡၩခမျၧး အၥၭအုၭ လၧအကၠီၩ့တၭ, အၡၩလုဆၧလဖၪ မိဖုၫဝံၩ့ဝၩ့ဆၧ လၧအကၠီၩ့ လၧအလၩအဖၩ့ အကၠီၩ့, အဂဲးဘဲၫယီၩ စဲၪ့ထၪ့ခွံၬဝ့ၫလီၫ. 6 ဆၧမိဆိၬထၪ့ခွံၬ အဝ့ၫအနၫ့ဆါဒၪဝ့ၫ လၧစံရအၫ, လၬဆီၪ့ လၧစဎွၩ လၧအဒုၭဆၧ အဂးလီၫ. အံဖြံၫ့ မိဒိၭန့ ဆၧမ့ၬမဲတၭ, အံၫစရ့လၭ မိအီၪက့ၪမဲအမ့ၬ လၧအဆၧဒုၭကိၪ့ဒၪဝ့ၫ အကၠီၩ့လီၫ. 7 စမ့ရအၫနီၪ အစဎွၩ ဘၪ ဆၧဒၪ့ထ့ၬခွံၬဝ့ၫလီၫ. အဝ့ၫဒၪ မၩအၥၭ ဘဲၫထံၫပၠူၭ လၧထံၫအဖၫ့ခိၪ အၥိၭနီၪလီၫ. 8 အၫဝံၫ့ အလးထၪ့ထီၫလဖၪ, အံၫစရ့လၭ အဆၧဒဲၩဘၭနီၪ ဂၭဂီၩ့ဝ့ၫလီၫ. ဆၧဆူၪ ဒဲလၭဆၫနီၪ မိမဲၪထၪ့ လၧဆၧလုလး အဖၫ့ခိၪတၭ, မိစံၭ ခိၪလီၩ့လဖၪ, ချုၬဘံၭပၧၩဆံၭ. မိစံၭ ဆၧစီၩ့ခိၪၥံၪ, လၩ့ထ့ၬ လၧပလီၩ့ ဆံၭ. 9 အံၫစရ့လၭဧ့, ခီၫလၧဂံဘအၫ အမုနံၩလဖၪနီၪ နမၩမၪဆၧ, အီၪဝ့ၫ ထီးနီၪလီၫ. ဆၧဒုၭၥုၭ ဒဲၦလတီၩဘၪနီၪ မိချုၭန့ဝ့ၫ လၧဂံဘအၫ အဖၧၩ့ မွဲအ့ၬဧၪ. 10 ယၥၭ အီၪလၧယမိအၪ့ၥီၪ့ အဝ့ၫၥံၪတၭ, ထီးအစၧၩ့ထၬအၥၭ လၧအဆၧမၪ နံၫမံၩ့ အကၠီၩ့နီၪတၭ, ၦဆၨၩလဖၪ မိအီၪ့ကိၩ့အီၪကီၪ့ ထၫ့ဒုၪဒၩ အဝ့ၫၥံၪလီၫ. 11 အံဖြံၫ့ မၩအၥၭ ဘဲၫချီမိ လၧအမၩလိၪယူၭဆၧ အၥိၭနီၪ အဲၪ ဆၧယဲးလၩ့ဘုၪလီၫ. လါနၫ့တၭ ယမိလ့ၩဖီၩ့ခွံၬ လၧအခိၬဂ့ၩ အလီၩ့လီၫ. ယမိဒုၭထူၬ ၦလဂၩ လၧအံဖြံၫ့ အလီၩ့, ယုဒၫ မိထဲၫဆၧတၭ, ယၫကူၭ မိမၩလၩ့ဘျ့ၭ အဂၪ့ခိၪ အလီၪ့ ထီးအလူၬလီၫ. 12 ဎွံၪဆၧ နၥံၪအနၫ့ဆါဒၪ နၥံၪဝ့ၫ လၧဆၧတီၩဆၧလီၩ့ အဂး, ကူၭဆၧ လၧဆၧခိးဆၧတၩ အဖၧၩ့, မၩလၩ့ဘျ့ၭ ဂၪ့ခိၪ လၧနၥံၪအနၫ့ဆါ အဂးဆံၭ. အဂဲးဘဲၫယီၩ နၥံၪ အၪ့ဎၬ ယဟိဝၩ ထီး အဂဲၫၥီၪ့လိၪ နၥံၪ လၧဆၧတီၩဆၧလီၩ့နီၪ အမုအလၩ ဘၪယူၭဝ့ၫယူၭ. 13 နၥံၪ ထဲၫယူၭ ဆၧအၧၩ့, နၥံၪ ကူၭယူၭ ဆၧဒဲၩဘၭ, နၥံၪ အၪ့ယူၭ ဆၧချဲၩ့ဘျံၭချဲၩ့ဘျၪ အဆၧၥၪယူၭ; မွဲလၧနဒိၭနဲၩ့နၥၭ လၧနဖၧၩ့ၥၭဒၪဝ့ၫ အဂဲး, လၧနၡၩအဆီၪ့ အၪဂၩ အဖၧၩ့နီၪ, 14 အခိးမွဲ ဆၧတုၩ့ထၪ့တုၩ့လၩ့ မိအီၪထၪ့ လၧနၡၩခမျၧး အကျၩတၭ, နထိၬၥံၪ ထီးအလူၬ မိဘၪ ဆၧမၩဂၭဂီၩ့ဝ့ၫ ဘဲၫၡၩလမၫ့ မၩဂၭဂီၩ့ ဘ့ၭ၁အၫဘလၭ လၧဒုၭၥုၭအမုနံၩ အဖၧၩ့ အၥိၭနီၪလီၫ. ၦၡၩ စုၭလၩ့ အမိ ဒဲအဖိၪအလံၩ လစီၪ့ဎးလီၫ. 15 မိမၩ နၥံၪ လၧဘ့၁လၭ အဖၧၩ့ ဘဲၫနီၪၥိၭ လၧနၥံၪ အဆၧဒဲၩဘၭ ဒိၪ အကၠီၩ့လီၫ. မုဆဲၪ့ထၪ့နီၪ အံၫစရ့လၭ အစဎွၩ မိဘၪ ဆၧဒၪ့ထ့ၬခွံၬဝ့ၫ လူၬထူၬဆံၫ့ဘၩ့လီၫ.

1 လၧအံၫစရ့လၭမွဲ ဖိၪၥၪနီၪ ယအဲၪဝ့ၫတၭ, ယကိၭန့ ယဖိၪခွၫ လၧအံဇံၭ အဖၧၩ့လီၫ. 2 ဆၧကိၭအဝ့ၫၥံၪ တၭ, အဝ့ၫၥံၪ စဲၪ့ထၪ့ခွံၬ လၧအအီၪလီၫ. အဝ့ၫၥံၪ လုထၪ့ဆၧ လၧဘၫအလၭလဖၪ, ဒဲဆူၭခဲၩ ဆၧနၧၫ့မၧၫ့ လၧဆၧဂၩ့စိၭဖျၩအၥၭ အဂးလီၫ. 3 ယမၩန့ အံဖြံၫ့ အစူၪတၭ, ယဒုၭဂၭဖၬလိၪ အဝ့ၫလီၫ. လါနၫ့တၭ, အဝ့ၫၥံၪ ၥ့ၪယၫဝ့ၫ လၧယမၩဘျၪထဲၩ့ဝ့ၫအ့ၬ. 4 ယမီၩ့ အဝ့ၫၥံၪ လၧၦၡၩအဖျံၩ, လၧဆၧအဲၪအဖျံၩလီၫ. ယမၩယၥၭ ဘဲၫၦလၧအဆိၬထၪ့ခွံၬ နိၪယိၭဘီၩ့ လၧအခိၬလီၩ့ အၥိၭနီၪ, ယအီၪက့ၪလၩ့ ဆၧအၪ့ လၧအဂး ယဒုၭအၪ့ အဝ့ၫၥံၪလီၫ. 5 အဝ့ၫၥံၪ ထဲၩ့ထဲၩ့ဘၪ လၧခးအံဇံၭ အဖၧၩ့အ့ၬ. အစံရအၫ မိကဲၪထၪ့ အစဎွၩနီၪ; အဂဲးဘဲၫယီၩ ကၠၪလီၩ့ထဲၩ့အၥၭအ့ၬ. 6 နၭၥံၪဖၩ့ၥံၪ မိအီၪလၧအဒိၩ့လဖၪ တၭ, မွဲမၬ, မိမၩလူၬ အထိၬလဖၪတၭ, အၪ့ခွံၬဝ့ၫ လၧအကိၪ့ဆၧ အကၠီၩ့လီၫ. 7 အဂဲးဘဲၫယီၩ ယၡၩခမျၧးအၥၭ အီၪဝဲၩ လၧအမိကၠၪခွံၬအၥၭ လၧယအီၪလီၫ. ဆၧကိၭအဝ့ၫၥံၪ လၧၦထီၫထုၬလဂၩ အအီၪ လါနၫ့တၭ, အဝ့ၫၥံၪ အီၪက့ၪထၪ့ထီၫ အဝ့ၫ နးဂၩအ့ၬ. 8 အံဖြံၫ့ဧ့, ယမိဖ့ၪလၫ့ခွံၬနၧၩ ဘဲၫၥ့ၪလဲၪ; အံၫစရ့လၭဧ့, ယမိဒုၭဖီၩ့ဖျ့ၭနၧၩ ဘဲၫၥ့ၪလဲၪ; ယမိအီၪက့ၪနၧၩ ဘဲၫအၭဒမၫ အၥိၭ ဘဲၫၥ့ၪလဲၪ, ယမိအီၪက့ၪလၩ့နၧၩ ဘဲၫဇံၫဘိအံၫ့ အၥိၭ ဘဲၫၥ့ၪလဲၪ. ယၥၭ မၩကဒံၩကဒၩ အၥၭ လၧယဖၧၩ့, ယယၫ့ၥုၪ့ယၫ့ၥၭဆၧ, ယၥုၪ့အီၪ ယၥၭအီၪ ဆၧအီၪထၪ့ လစီၪ့ဎးလီၫ. 9 ယမိမၩ ယၥၭထၪ့ အဆၧၥၭခဲၩထၪ့အ့ၬ. ယမၩဂၭဂီၩ့လၧၩ့ အံဖြံၫ့ဆ့အ့ၬ. အဂဲးဘဲၫယီၩ ယမွဲ ယွၩတၭ, မွဲၦၡၩအ့ၬ. မွဲဆၧဆံၫ့ဎံၪ လဂၩ လၧနကျၩလီၫ; ယဂဲၫ လၧယၥၭထၪ့ အဖၧၩ့ အ့ၬ. 10 ထီးယဟိဝၩ ယုၩ့ဆၧ ဘဲၫဆၬလၥၧၫ့ အၥိၭတၭ, အဝ့ၫၥံၪ မိလ့ၩဖိၬအခဲၫ့လီၫ. ထီးအဝ့ၫဒၪ အ့ၪယုၩ့ဆၧ တၭ, ဖိၪၥၪလဖၪနီၪ ၥၭမဲၪဆၧတၭ, မိဂဲၫ လၧမုနုၬလခီၫလီၫ. 11 အဝ့ၫၥံၪ မိဂဲၫဝ့ၫ ဘဲၫ ထိၪဖိၪ လၧအံဇံၭ အၥိၭ, ဒဲဘဲၫထိၪလွံ လၧခးအစံရအၫ အဖၧၩ့ အၥိၭနီၪ, ယမိဒုၭအီၪ အဝ့ၫၥံၪ လၧအဂံၪ့လဖၪ အဖၧၩ့, ယဟိဝၩ စံၭဝ့ၫဒၪ. 12 အံဖြံၫ့ ဝၩ့ထၬယၧၩ ဝၬဝၬ လၧဆၧဘျံၭဆၧဘျၪ, ဒဲအံၫစရ့လၭ အဂံၪ့ဖိၪနီၪ လၧဆၧအၪ့လီၫဝ့ၫလီၫ. ဆၧလၧယုဒၫနီၪ ဂုးခၧၫ့ လၧယဟိဝၩအ့ၬ. တီၩ လၧဆၧဆံၫ့ဎံၪ လဂၩနီၪဆ့အ့ၬ.

1 အံဖြံၫ့ အၪ့ လံၩတၭ, လီၩ့ဖိၬ လံၩမုထၪ့ အခဲၫ့နီၪဆ့ လီၫ. မၩအၪထၪ့ ဆၧချဲၩ့ဘျံၭချဲၩ့ဘျၪ ဒဲဆၧအၪ့ဂူၬဆီၪ့ ကိၭမုနံၩမုနၩဒ့ၭတၭ အုၩ့လၩ့ဆၧ လၧအစံရအၫ ၦဆိၬၥိၪၥံၪချၪၥံၪ လၧအံဇံၭ အဖၧၩ့လီၫ. 2 ယဟိဝၩ အီၪဝ့ၫ လၧဆၧလိၭခွး လၧယုဒၫတၭ, မိစ့ၩရၫ့ ယၫကူၭ ဘဲၫ အဖၧၩ့ၥၭလဖၪ အၥိၭ, ဘဲၫအမၩဆၧ အၥိၭနီၪ မိဖ့ၪထဲၩ့ အဝ့ၫလီၫ. 3 အဝ့ၫဒၪ ဖီၪ့ထၬ အဝဲအခၪ့နိးခဲၫ့ လၧဒၧၩ့လး အဖၧၩ့တၭ, လၧအဂဲးအဘၭ အကၠီၩ့ အီၪလၧအစီၩ့အမၩ့ လၧယွၩ အမ့ၬယၫလီၫ. 4 မွဲမၬ, အဝ့ၫ အီၪလၧအစီၩ့အမၩ့ လၧအၥီၫ့ အဖၫ့ခိၪတၭ, မၩနၧၩ့မၩစၪဝ့ၫ အမ့ၬထံၫလၩ့တၭ, အၪ့ကံၩ့အၪ့ယၫဝ့ၫလီၫ. ဒၪန့ဝ့ၫ လၧဘ့၁လၭ အဖၧၩ့တၭ, ချဲၩ့ဆၧ လၧပၧၩ ထီးနီၪလီၫ. 5 ယဟိဝၩ ဆၧၥုၭမုခမျၧးအယွၩ ဒၪလ့ၬ; ယဟိဝၩမွဲ ဆၧနၪ့ထၪ့ထဲၩ့လီၫ. 6 အခိးမွဲဘိၩ့နဲၪ့ယီၩ ထဲၩ့ထဲၩ့လၧ နယွၩအအီၪ, ထီးန့ ဆၧအခိးအတၩ ဒဲဆၧစ့ၩရၫ့တၭ, အီၪခိၭနယွၩ လထံၪဎးဘီၩ့ဎးဆံၭ. ဆၧချဲၩ့ အၪထၪ့လဖၪ ဘၪထွ့ၫ လၧဆၧစ့ၩရၫ့ အဂး. 7 ဆၧလၧၦကၫနအၫ့ဖိၪနီၪ ခံၫ့အဘျံၭအဘျၪ အီၪဝ့ၫ လၧအစူၪဖၧၩ့တၭ, အဲၪဒိၭ ဆၧမၩအၧၩ့ ဆၧလီၫ. 8 အံဖြံၫ့ စံၭဝ့ၫဒၪ, မွဲမၬ, ယထူၭထၪ့လၧၫ့ထၪ့တၭ, ယဒၪန့ ဆၧအစူၪလးအခၪ့ခိၪလီၫ. ယမၩ ဆၧထီးအလူၬ အကျၩနီၪ ဆၧအီၪက့ၪဆၧဒဲၩဘၭ လၧအလီၩ့ အလးအီၪအ့ၬ. 9 လါနၫ့တၭ, ယၧၩ, ယဟိဝၩယီၩ, ယမွဲ နယွၩ ခီၫလၧအံဇံၭ အဖၧၩ့နီၪလီၫ. ယမိဒုၭအီၪနၧၩ လၧတဲၩလဖၪ အဖၧၩ့ ဘဲၫလၧဆၧမၩဘိၪ့ အနံၩလဖၪ အထးဖၧၩ့ အၥိၭနီၪလီၫ. 10 ယချဲၩ့ယူၭဆၧ လၧမီၪလဖၪတၭ, ယမၩထၪ့ယူၭ ဆၧဒၪ ဆၧလၧယၫလခီၫ, ဒဲချဲၩ့ယူၭ ဆၧချဲၩ့ဒီၩ့လၩ့ လၧမီၪအစူၪဖၧၩ့ယူၭလီၫ. 11 မွဲမၬ, ဂံလအၭ အၧၩ့ဝ့ၫလီၫ. မွဲမၬ, အအၪ့လီၫဆၧလီၫ. ၦလုထၪ့ချီဖၫ လၧဂံလဂၫလၭ အဖၧၩ့တၭ, အဆၧလုလးလဖၪနီၪ အီၪဝ့ၫ ဘဲၫဆၧအပိၩ့လဖၪ လၧၦထဲၫဆၧအကၠီၪ့ လၧဂၪ့ခိၪ အဝၩ့ဖၧၩ့ အၥိၭနီၪလီၫ. 12 တၭ စယၫကူၭ စဲၪ့ဖျိၭဝ့ၫ ထီၩ့လၧခးစံရအၫ အဖၧၩ့တၭ; မွဲမၬ, စအံၫစရ့လၭ မၩ ၦဂူၫဂၩ အဆၧ လၧမိန့မၫ အဂးတၭ, ယိ ၥိၪ ဒဲဘ့ၪ လၧမိန့မၫ အဂးလီၫ. 13 ယဟိဝၩ ဒုၭစဲၪ့ထၪ့ခွံၬ အံၫစရ့လၭ လၧအံဇံၭ အဖၧၩ့ လၧမီၪအစူၪဖၧၩ့တၭ, ဆၧယိအဝ့ၫ လၧမီၪလဂၩလီၫ. 14 အံဖြံၫ့ ထိၪဂဲၩ ဆၧၥၭထၪ့ နၭနၭလ့ၬ လီၫ. မၩအၥၭဘဲၫနီၪတၭ, အကဆါ မိအီၪက့ၪလၩ့ထး အၥွံၪ လၧအလီၩ့ဒၪဝ့ၫ, ဒဲဒုၭဘၪကဒၩထဲၩ့ အဆၧဒုၪဒွ့ၪ လၧအနၫ့ဆါ အလီၩ့လီၫ.

1 ထီးအံဖြံၫ့ ချဲၩ့ဆၧတၭ, ဆၧဝၭထိၬ အီၪထၪ့ဝ့ၫလီၫ. ဆၧအီၪက့ၪထၪ့ထီၫ အဝ့ၫ လၧအံၫစရ့လၭ အဖၧၩ့ လါနၫ့တၭ, ထီးအမၩမၪဆၧ လၧဘၫအလၭ အကၠီၩ့နီၪ, ၥံၫဝ့ၫလီၫ. 2 ဘိၩ့နဲၪ့ယီၩ အဝ့ၫၥံၪ မၩမၪဆၧ အၪထၪ့ အၪထၪ့တၭ, တဲၩ့ ဆၧဂၩ့ၥိၫ့အၥၭ, ဆၧဂၩ့စ့ၩ ဘဲၫအမၩဆၧၥ့ၪ အၥိၭနီၪတၭ; ဆၧထီးအလူၬနီၪ မွဲၦမၩဆၧၥ့ၪ အဆၧမၩလီၫ. ၦလၧအလုထၪ့ဆၧ, စံၭဝ့ၫ လၧအဂဲးနီၪ, မွဲၦအဲၪဂါ ချီဖိၪလဖၪဆံၭ. 3 မၩအၥၭဘဲၫနီၪတၭ, အဝ့ၫၥံၪ မိမၩအၥၭ ဘဲၫမုဂီၩ အဆၧအုၪ့ အၥိၭနီၪ, ဒဲဘဲၫ မုဆဲၪ့ အဆၩ့ထံၫ လၧအဒံၩခွံၬ အၥိၭနီၪ, ဒဲဘဲၫဖ့ၫ လၧလံၩအူၪဒံၩခွံၬဝ့ၫ လၧခရဲးဖၧၩ့ အၥိၭနီၪ, ဒဲဘဲၫမ့ၪခူၪ ဂဲၫထၪ့ လၧဆၧဖိးဖၧၩ့ အၥိၭနီၪလီၫ. 4 လါနၫ့တၭ, ယၧၩ, ယဟိဝၩယီၩ ယမွဲ နယွၩ ခီၫလၧခးအံဇံၭ အဖၧၩ့နီၪ, ဒဲလၧယၧၩယီၩ အမ့ၬယၫနီၪ, နၥ့ၪယၫ ယွၩ နးဂၩအ့ၬ. လၧယၧၩယီၩ အမ့ၬယၫနီၪ, ဆၧထိးထဲၩ့တၩ့ထဲၩ့ အီၪ နးဂၩအ့ၬ. 5 ယၥ့ၪယၫနၧၩ လၧၡါမုနၧၫ့ဖၫ လၧခး ဘၪဆဲၫ့ လၧဆၧၥၭဝံအၥၭ လၧထံၫ နၭနၭလ့ၬလီၫ. 6 ဘဲၫဆၧဒုၭအၪ့အဆၪ အၥိၭနီၪ ဘျဲၩအၪ့ဝ့ၫလီၫ. ဘျဲၩအၪ့ဝ့ၫတၭ, အၥၭထၪ့ထီၫဝ့ၫ; မၩအၥၭဘဲၫနီၪတၭ, ၥၭနၪ့ယၧၩလီၫ. 7 ယကဲၪထၪ့ဆၧ ဘဲၫဆၬလၥၧၫ့ လဒုၩ လၧအဂး, ဘဲၫခ့ၫဆံၩဖီး အၥိၭနီၪ ယအီၪခိၭ အဝ့ၫၥံၪ လၧဖၧၩ့ၥၭလီၫ. 8 ယအၪ့ဂၬ အဝ့ၫၥံၪ ဘဲၫဖုၫထၫ့ လၧအဖိၪ လၩ့မါ အၥိၭ တၭ, ယၡၫ့ခွံၬ အၥၭ အဖံၭတၭ, မွဲမၬ, ယမိအၪ့ အဝ့ၫၥံၪ ဘဲၫဆၬလၥၧၫ့မိ အၥိၭနီၪ; ဆၧဖိၪဆၧဎါ ၡၫ့ယၬ အဝ့ၫၥံၪလီၫ. 9 အံၫစရ့လၭဧ့, နမၩဂၭဂီၩ့ နၥၭဒၪနဝ့ၫ လါနၫ့တၭ, ဆၧမၩဆၧၩ့နၧၩ အီၪဝ့ၫ လၧယဖၧၩ့လီၫ. 10 နစဎွၩ လၧအမိထိးထဲၩ့တၩ့ထဲၩ့နၧၩ လၧနဒိၩ့ ထီးအလူၬ အဖၧၩ့ နီၪ, မွဲအအီၪခီၫခီၫလဲၪ. နၡၩစ့ၩရၫ့ခွး လၧနစံၭ လၧအဂဲးနီၪ, ဖ့ၪလၫ့ယၧၩ လၧစဎွၩ လဂၩတၭ, ၦဒိၪဖၭဒိၪလဖၪနီၪ မွဲအအီၪခီၫခီၫလဲၪ. 11 ယဖ့ၪလၫ့ယူၭနၧၩ လၧစဎွၩ လဂၩ လၧယၥၭထၪ့တၭ, ယမၩန့ထၪ့ခွံၬ အဝ့ၫ လၧယၥၭခဲၩထၪ့လီၫ. 12 အံဖြံၫ့ အဆၧအၧၩ့ ဘီၪ့ထၪ့အၥၭ, အဆၧဒဲၩဘၭ အီၪက့ၪၥူၪအၥၭလီၫ. 13 ၦမုၪ အဆၧဂူၭဆၫ အဆၧဆိၭက့ၭနီၪ မိဘၪ အဝ့ၫလီၫ. မွဲဖိၪခွၫလဂၩ လၧအကိၪ့ဆၧလၥ့ၪဘၪ, အ့ၪလမွဲဘၪဘဲၫနီၪတၭ, အီၪလယံၬဘၪ လၧဖိၪၥၪ ဘုၪ့ဖိး အလးဖၧၩ့အ့ၬ. 14 ယမိမၩဖီၩ့ဖျ့ၭ အဝ့ၫၥံၪ လၧဖျု အစူၪဖၧၩ့တၭ, ယမိဎွ့ၩန့ထဲၩ့ အဝ့ၫၥံၪ လၧဆၧၥံၫလီၫ. အိၩဆၧၥံၫဧ့, ယမိကဲၪ နဆၧၡၪ့ဆၧနၭတၭ, ဖျုဖၧၩ့ဧ့, ယမိကဲၪ နဆၧဂၭဂီၩ့ လီၫ. ဆၧနီၫ့ယါလၩ့ထဲၩ့ယၥၭနီၪ မိအီၪကဒုၩ လၧယမ့ၬၥၪလီၫ. 15 အ့ၪၥၪထၪ့ လၧအထၧၫ့ဖုဝဲ အကျၩ လါနၫ့တၭ, လံၩမုထၪ့ မိဂဲၫ, ယဟိဝၩအလံၩ မိဂဲၫထၪ့ လၧၡါမုနၧၫ့ဖၫ, ဒဲဒုၭလၩ့ၥံၭ အထံၫထၪ့ဖျိၭ, ဒဲအထံၫမၧၫ့နီၪ မိလၩ့ၥံၭခွံၬလီၫ. ဆၧမိမၩဂၭဂီၩ့ ထွ့ၫလဖၪ လၧအဘၪၦအၥၭ လၧအဆၧလူဒိၪဎွ့ၩဒိၪ ထီးအလူၬလီၫ. 16 စမ့ရအၫ မိအီၪယူဝ့ၫလီၫ. အဂဲးဘဲၫယီၩ ပိၩ့ထၪ့ အယွၩလီၫ. ပမိလၩ့ထံၩဖါဝ့ၫ လၧနၭၥံၪဖၩ့ၥံၪ, ၦမိစုၭလၩ့ မၩလၩ့ဘျ့ၭ အဖိၪဆံၭလဖၪ, ၦမုၪၥံၪ လၧအဒၧၩ့ထၪ့နီၪ ၦမိဎွ့ၭဖၭ အဂူၭဖိၫ့လီၫ.

1 အံၫစရ့လၭဧ့, ထဲၩ့ကဒၩထဲၩ့ လၧနကဆါ ယဟိဝၩ အအီၪဆံၭ. အဂဲးဘဲၫယီၩ နလၩ့ထံၩဖါယူၭ လၧနဆၧဒဲၩဘၭ အကၠီၩ့ယူၭ. 2 မၩန့ ဆၧချဲၩ့လဖၪတၭ ထဲၩ့ထဲၩ့ လၧယဟိဝၩ အအီၪဆံၭ. စံၭအဝ့ၫ, ဖျါခွံၬ ပဆၧဒဲၩဘၭ ထီးအလူၬတၭ, ထိးဆၧၫ့ပၧၩ အ့ၪဂ့ၩဆံၭ. တၭ ယမိဖ့ၪလၫ့နၧၩ လၧပနိၭဖျံၩ အဆၧလုထၪ့လီၫ. 3 အၭၡၧၫ မၩဖီၩ့မၩဖျ့ၭပၧၩအ့ၬ. ပထူၬဘၪ ကၥ့ၪအ့ၬ. ပစံၭလၧၩ့ ပစူၪအမၩဆၧနီၪ, နၥံၪမွဲ ပယွၩလဖၪနီၪအ့ၬ. အဂဲးဘဲၫယီၩ နၥၭ အီၪ ၦဖိၪဎွ့ၪလဖၪလီၫ. 4 ယမိမၩဘျၪထဲၩ့ အဝ့ၫၥံၪ အၥၭဂၭဂီၩ့နီၪလီၫ. ယမိအဲၪထဲၩ့ကွံၩထဲၩ့ဒၪ အဝ့ၫၥံၪလီၫ. အဂဲးဘဲၫယီၩ ယၥၭထၪ့ ကၠၪခွံၬယူၭအၥၭ လၧအဝ့ၫၥံၪ အအီၪလီၫ. 5 ယမိမၩယၥၭ ဘဲၫဆၩ့ထံၫ အၥိၭ လၧအံၫစရ့လၭ အဂးလီၫ. မိမဲၪထၪ့ ဘဲၫဖီၫယၫ အၥိၭ, မိဆဲၩလၩ့ အဝံ ဘဲၫလ့ၭဘနၧၫ့ အၥိၭနီၪလီၫ. 6 အထဲၩ့လဖၪ မိယူၬထၪ့ အၥၭတၭ, အဆၧဎံၫဆၧလၩ မိမၩအၥၭ ဘဲၫၥံၪ့အလဲအိၫ့ အၥိၭ ဒဲအနၧၫ့မၧၫ့နီၪ ဘဲၫလ့ၭဘနၧၫ့ အၥိၭနီၪလီၫ. 7 ၦလၧအအီၪဝ့ၫ လၧအလၩဒုၩ အကျၩနီၪ မိမၧၫ့ဝ့ၫ ဘဲၫဘုၪၥံၪဂူၫၥံၪ အၥိၭ, ဒဲဒိၪထၪ့ ဘဲၫစဘံၭမု အၥိၭ, အမံၩ့ မိဂၧၫ့ထၪ့ၥၩလၩ့ ဘဲၫလ့ၭဘနၧၫ့ အစဘံၭထံၫ အၥိၭနီၪလီၫ. 8 အံဖြံၫ့ မိစံၭ, ဆၧအီၪဒံၭ လၧယၧၩ ဘၪဆဲၫ့ လၧဆၧဂၩ့ဆၧဖၪ့နီၪ, မွဲဆၧနီၪလမံၩ့လဲၪ. ယစံၭဆၧၫ့ အဝ့ၫယူၭတၭ, ယမိယိထဲၩ့ခွါထဲၩ့ အဝ့ၫလီၫ. ဆၧမၩအၥၭ ဘဲၫၥံၪ့ၡိၫၥံၫ့ဆ့ၬ လထံၭ အၥိၭနီၪလီၫ. ဆၧဒၪန့ နဆၧၥၪ လၧယလီၩ့လီၫ. 9 ဆၧချဲၩ့ လၧခဲၫ့ထုၬ မွဲပလၫ ကိၪ့ဆၧၥ့ၪဒဲ နၪၥ့ၪ ဆၧယီၩလဖၪနီၪ လဂၩလဲၪ. မွဲပလၫ အီၪလၧဆၧကိၪ့ၥ့ၪတၭ, ၥ့ၪယၫဝ့ၫနီၪ လဂၩလဲၪ. အဂဲးဘဲၫယီၩ ယဟိဝၩ အဖၧၩ့ၥုၪ့ဖၧၩ့ၥၭနီၪ တီၩဝ့ၫလီၩ့ဝ့ၫတၭ, ၦတီၩၦလီၩ့ မိလ့ၩဝ့ၫ လၧအဖၧၩ့လီၫ. အ့ၪမွဲ ၦမၩမၪဆၧၥံၪနီၪ အခၪ့ မိဘၪထၧၩ့ဘၪထံၭ လၧအဖၧၩ့လီၫ.